Lørdagens koncert i Arena Nord i Frederikshavn med cirka 500 mennesker vil blive gennemført som planlagt. Der er nemlig tale om siddende gæster, og arrangementet er derfor ikke påvirket af de nye restriktioner, som Statsministeriet fremlagde på et pressemøde onsdag aften. - Det var det forventede, siger Per Malmberg, direktør for Arena Nord. Han er dog spændt på, hvordan nervøsitet blandt gæsterne vil påvirke arrangementerne i den kommende tid. Bange for aflysninger Selvom Arena Nord og andre koncertsteder overholder reglerne og afholder de arrangementer, de må, så kan folk stadig være lidt bange for at købe billetter. For folk frygter en genindførsel af tidligere restriktioner, lyder det. - Der kan gå hen og blive flere restriktioner, som tiden går. Sådan har det været før, siger Per Malmberg og fortsætter: - Det sætter ekstra tryk på folks nervøsitet, og det er ikke godt hverken for billetsalg eller fremmøde. Håber på effekt Hos Arena Nord er de ikke blevet ramt af restriktionerne i denne omgang. Nu håber direktøren bare, at det er nok til at bremse smitten med corona. - Der er jo ingen af os, der ønsker, at vi skal have samfundet lukket ned igen, siger han. - Vi krydser fingre for, at det her virker. Der er ikke andet at gøre. Vi havde fat i Per Malmberg tidligere onsdag. Se indslaget herunder:

Opsummering:
Arena Nord er klar til at rette ind efter nye restriktioner, men direktør Per Malmberg er spændt på, hvordan gæsterne i den kommende tid vil reagere på situationen.